32001R2592
L 345/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 2592/2001 НА КОМИСИЯТА
от 28 декември 2001 година
относно допълнителна информация и изисквания за изпитване от производителите или вносителите на определени приоритетни вещества в съответствие с Регламент (ЕИО) № 793/93 на Съвета за оценката и контрола на риска от съществуващи вещества
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 793/93 на Съвета от 23 март 1993 г. за оценката и контрола на рисковете от съществуващи вещества (1), и по-специално член 10, параграф 2 от него,
като има предвид, че:
(1)
Държавите-членки, определени за докладчици съгласно Регламент (ЕИО) № 793/93 за определени приоритетни вещества, за които се провеждат дейности по оценка на риска, са извършили оценка на информацията, предоставена от производителите или вносителите за тези вещества. След консултации със заинтересованите производители или вносители, те са определили дали за целите на оценката на риска е необходимо от тези производители или вносители да се изиска да представят допълнителна информация и/или да извършат допълнително изпитване.
(2)
Производителите и вносителите са проверили дали необходимата информация за оценка на въпросните вещества не е налице от предишни производители или вносители на тези вещества, в съответствие с член 10, параграф 5 от Регламент (ЕИО) № 793/93. Производителите и вносителите са проверили също, съвместно с определените за докладчици държави-членки, дали изпитванията върху животни не могат да се заменят или ограничат чрез използването на други методи.
(3)
Комисията е информирана от определените за докладчици държави-членки за необходимостта от производителите или вносителите на тези вещества да се изискват допълнителна информация и изпитвания.
(4)
Определените за докладчици държави-членки са представили на Комисията протоколите за изисканото допълнително изпитване.
(5)
Член 12, параграф 3 от Регламент (ЕИО) № 793/93 предвижда, че в случай на вещество, което се произвежда или внася като такова или в състава на препарат на няколко производители или вносители, допълнителното изпитване може да се извършва от един производител/вносител от името на останалите заинтересовани производители или вносители. В такъв случай, останалите производители или вносители следва да се позовават на проведените изпитвания и да поемат справедлив дял от свързаните с това разходи.
(6)
Разпоредбите на настоящия регламент са в съответствие със становището на комитета, създаден по силата на член 15 от Регламент (ЕИО) № 793/93.
ПРИЕ НАСТОЯЩИЯ РЕГЛАМЕНТ:
Член 1
Производителят/ите и вносителят/ите на веществата, изброени в приложението към настоящия регламент, които са представили информация в съответствие с изискванията на членове 3, 4, 7 и 9 от Регламент (ЕИО) № 793/93, са длъжни да предоставят информацията и извършват изпитванията, които са посочени в приложението към настоящия регламент, и предават съответните резултати на определените за докладващи държави-членки.
Изпитванията се извършват според протоколите, посочени от определените за докладващи държави-членки.
Резултатите се представят в определените в приложението срокове.
Член 2
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 декември 2001 година.